Foto’s: Twee vas oor toertrok vol onwettige sigaretteFoto: SAPD Twee buitelanders is in hegtenis geneem nadat die polisie op duisende kartonne onwettige sigarette beslag gelê het in ŉ vragmotor in Brackenfell in die Wes-Kaap. Lt.kol. André Traut, woordvoerder van die polisie, het gesê lede van die Wes-Kaapse honde-eenheid het inligting ontvang oor ŉ safaritoer-vragmotor wat Suid-Afrika by die grens met Zimbabwe binnekom het op pad na Brackenfell. Die polisie het verneem dat onwettige goedere daarin vervoer word. Volgens Traut is polisiebeamptes na ŉ pakhuis in Silverpark waar hulle die vragmotor gevind het. Die beamptes het die vragmotor deursoek en ŉ versteekte kompartement gevind wat gevul was met kartonne onwettige sigarette. Traut het gesê kartonne sigarette is ook in ŉ toilet in die pakhuis gevind. Hy het gesê daar is op 4 600 kartonne sigarette ter waarde van R1 miljoen beslag gelê. ŉ 39-jarige Zimbabwiër en ŉ 30-jarige man van Jordanië is in hegtenis geneem. Hulle sal binnekort in die hof verskyn.